Alaska marshal

Alaska marshal er en norsk roman, utgitt som bok nummer 65 i den 83 bind store serien om western-helten og US-marshalen Morgan Kane. Boka ble lansert i 1973, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 505 og kostet fire kroner. 
I Alaska marshal er handlingen lagt til vinteren og våren 1897, og Kane har blitt 41 år. Det nye århundret er ubønnhørlig på vei, med automobiler, telefoner og sivilisasjon. Hallbings U.S. Marshal Morgen Kane er i ferd med å gå ut på dato.
Det får han også erfare i sitt eget litterære univers, der toppene i Washington reagerer på hans brutale metoder, og framfor alt på presse-oppslagene de skaper. De har trengt ham for å få bukt med «The wild bunch». Men nå er banden nedkjempet, menneskejakten over. Kane har blitt en politisk belastning. Strengt tatt vil de sparke ham, men våger ikke helt.
Kompromisset er like enkelt som genial: Marshalen sendes til et område mindre tynget av sivilisasjon - Alaska! Der er det funnet gull. Mye gull! Washington blir kvitt Kane. Hallbing beholder sin Kane. Og Kane beholder sin  stjerne og revolver.
I Alaska marshal «forvises» Kane fra Fort Leavenworth til utposten Skagway i nord. Dit ankommer han med skipet SS «Polar Circle Star» i lag med en gjeng forhutlede gulljegere, og finner et samfunn så lovløst og usivilisert at det nesten blir i overkant. Her råder ågerpriser, kulde, fattigdom - og Black-Jack Locasto, den brutale, lokale «kongen» som har beriket seg på elendigheten. Samt Locastos motstander... I hele det mektige territoriet består loven av én mann: Marshal Morgen Kane. 
Hallbing lar Kane og leserne følge lemenflokken av gulljegere over Chilkootpasset, inn i Canada til de de canadiske rødjakkene og drømmen om det store gullfunnet.
Kane ankommer det kalde nord som en cheechakoo, en grønnskolling, men lærer fort. Og godt er det, for han skal bli der i tre bøker til.


== Mottagelsen av boka ==
Hard-cover lå og dirret som en skadeskutt bjørn

Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Nå trykket forlaget et førsteopplag på 65 000.Seriens popularitet gjorde at Alaska marshal snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og utgivelsene var ikke begrenset til Norge. 
Boka kom i 1978 i Danmark på Winther som Alaska marshal og året etter i Sverige som Bortom lagen.
I Finland kom den i 1980 på Otava som Alaskan sheriffi. Også Island fikk sin utgave:  Lösregluforinginn í Alaska.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Alaska marshal i bok nr. 33, sammen med Yukon’s onde ånd. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Alaska marshal i 2008 som bok 73 i bind 73–74. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2015 som bok nr. 74 i serien, en utgivelse som i 2018 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 74 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 254–255.